Gairm Bheachdan a' Bhile Taigheadais (Alba)

Tar-shealladh

Bu mhath leinn cluinntinn bhuat

Tha a’ Chomataidh Riaghaltas Ionadail, Taigheadais is Dealbhaidh agus a' Chomataidh Ceartas Sòisealta agus Tèarainteachd Shòisealta a’ sireadh bheachdan air a’ Bhile Taigheadais (Alba).

Is e a’ Chomataidh Riaghaltas Ionadail, Taigheadais agus Dealbhaidh a’ phrìomh chomataidh airson a’ Bhile, ach beachdaichidh a’ Chomataidh Ceartas Shòisealta agus Tèarainteachd Shòisealta air Pàirt 5 (ullachadh a dh'ionnsaigh casg dìth dachaigh) agus Pàirt 6 (nuair a bhuineas e ri bochdainn connaidh) a chionn ’s gu bheil na cùisean sin san raon-ùghdarrais aca.

Mun Bhile

Tha sia prìomh phàirtean anns a’ Bhile.

Buinidh Pàirt 1 ris a' mhàl a phàigheas teanantan fo ghabhaltasan còmhnaidh prìobhaideach. Tha e a’ gabhail a-steach:

* dleastanasan air ùghdarrasan ionadail gus suidheachadh màil na sgìre aca a mheasadh, co-dhiù aon turas gach 5 bliadhna
* cumhachdan do Mhinistearan na h-Alba sgìrean riaghladh màil a thoirt a-steach agus crìochan a chur air àrdachadh màil
* bacadh air àrdachadh màil aig toiseach gabhaltais ann an sgìrean riaghladh màil
* crìochan air cho tric ’s a dh’fhaodas màl a dhol an-àirde rè gabhaltas taobh a-staigh agus taobh a-muigh sgìrean riaghladh màil.
* Tha Pàirt 2 a’ cur dhleastanasan air an Tribiunal Ciad Ìre airson Alba agus na cùirtean. Tha seo a’ gabhail a-steach beachdachadh air dàil ann an òrdugh gus daoine a chur à dachaidh a chur an gnìomh airson teanantan taigheadas prìobhaideach agus sòisealta. Bidh e cuideachd ag atharrachadh mar a thathar a’ tomhas airgead-dìolaidh airson daoine a chur às an dachaigh gu mì-laghail.

Tha Pàirt 3 a’ toirt a-steach còraichean ùra:

* airson teanantan taigheadas prìobhaideach is sòisealta a tha ag iarraidh peata a chumail
* airson teanantan taigheadas prìobhaideach atharrachaidhean a dhèanamh air an togalach a tha iad a’ gabhail air mhàl.
* Tha Pàirt 4 a’ dèanamh atharrachaidhean air cùisean eile a tha a’ toirt buaidh air teanantan, a’ gabhail a-steach:

* leigeil le airgead eàrlais nach deach iarraidh air ais a bhith air a phàigheadh do Mhinistearan na h-Alba no do mhaoin eile gus an tèid a chleachdadh airson taic a thoirt do theanantan prìobhaideach air feadh na h-Alba
* leigeil le aon cho-theanant singilte crìoch a chur air co-ghabhaltas
* cumhachd a thoirt do Mhinistearan na h-Alba gabhaltasan dearbhte a thionndadh gu gabhaltasan còmhnaidh prìobhaideach.
* Tha Pàirt 5 den Bhile a’ buntainn ri casg air dìth dachaigh. Am measg nan atharrachaidhean tha:

* dleastanas a chur air buidhnean iomchaidh, leithid bùird slàinte no na poileis, faighneachd a bheil neach gun dachaigh no ann an cunnart a bhith gun dachaigh, agus toirt air na buidhnean sin rudeigin a dhèanamh ma dheidhinn mas e sin a' chùis
* toirt air ùghdarrasan ionadail gnìomh a dhèanamh nas tràithe gus casg a chur air dìth dachaigh le bhith a’ gabhail cheumannan reusanta
* toirt air uachdarain shòisealta taic a chur an sàs do theanantan ma tha iad fadalach le màl air sgàth droch dhìol san dachaigh
* toirt air uachdarain shòisealta poileasaidh a bhith aca a tha a’ mìneachadh mar a bheir iad taic do theanantan a tha ann an cunnart a bhith gun dachaigh air sgàth droch dhìol san dachaigh.

Tha Pàirt 6 a’ dèiligeadh ri cùisean taigheadais eile a’ gabhail a-steach:

Atharrachadh na dòigh anns a bheilear a’ tomhas cìsean àite-stad dachaigh ghluasadaich gus am bi àrdachaidhean a’ leantainn a' Chlàr Prìsean Luchd-ceannaich (CPI) seach an Clàr Prìsean Reic (RPI).

atharrachadh nan riatanasan aithris is co-chomhairle ann an Achd Bochdainn Connaidh (Targaid, Mìneachadh agus Ro-innleachd) (Alba) 2019 agus toirt air falbh cuid de chrìochan air cosgaisean obrachaidh Pannal Comhairleachaidh Bochdainn Connaidh na h-Alba

leigeil le Ombudsman Seirbheisean Poblach na h-Alba (a bhios a’ sgrùdadh, ag aithris air, agus a’ cuideachadh le bhith a’ rèiteachadh ghearanan) fiosrachadh a cho-roinn le ombudsman dachaighean ùra na RA.

Na ceistean againn

Anns a’ cho-chomhairle seo tha 15 ceistean co-cheangailte ris a’ Bhile. Cha leig thu leas a h-uile ceist a fhreagairt. Nuair a bhios tu a’ freagairt cheistean Tha/Chan eil, chuireadh sinn fàilte air adhbharan airson do fhreagairt.

A' cur a-steach do bheachdan

Cuir a-steach do bheachdan a’ cleachdadh an fhoirm tagraidh air-loidhne, ceangailte gu h-ìosal.

[Foirm tagraidh air-loidhne](https://yourviews.parliament.scot/lghp/housing-scotland-bill-call-for-views/consultation/)

Tha sinn a’ cur fàilte air beachdan sgrìobhte ann an Gàidhlig, Beurla, Scots no cànan sam bith eile.

Dùinidh an gairm bheachdan air 17 Cèitean 2024.

Fios conaltraidh

Comataidh Riaghaltas Ionadail,Taigheadais is Dealbhaidh

localgov.committee@parliament.scot